SANParke-beamptes in hof oor renosterstroperyDie vier SANParke-beamptes wat van renosterstropery aangekla is, het Donderdag in die Witrivier landdroshof verskyn en hulle name is bekendgemaak. Die vier mans is ŉ verkeersbeampte, dr. Mabusa Mgwenyama, ŉ veldwagter Tiyanan Mabunda en twee gidse Charles Mabunda en Duncan Mnisi. ŉ Woordvoerder van die Nasionale Vervolgingsgesag, Mthunzi Mhaga, sê die vier mans sal weer op 14 Maart in die hof verskyn. “Die saak is uitgestel vir ŉ formele borgaansoek en hulle bly in aanhouding.” Al vier die mans het in die Krugerwildtuin gewerk. Hulle is op 28 Februarie in hegtenis geneem nadat ŉ renosterkoei en haar kalf vir hulle horings doodgemaak is. Die vier mans was in die Pretoriuskop-gebied werksaam, waar 11 renosters reeds vanjaar gestroop is.